Birthe Rønn Hornbech (V), 2008-04-15:
Jeg vil meget gerne sige tak de partier, der har tilsluttet sig forslaget.
Vi har jo siddet en række partier og forhandlet om dette forslag, og jeg siger også tak til de ordførere, som først og fremmest har fremhævet alle de konstruktive og nyttige ting for vort land, som det jo er, at vi nu får mere arbejdskraft til Danmark.
Så tak til Venstre, De Konservative, De Radikale og Dansk Folkeparti.
Jeg er lidt i tvivl om, hvad Socialdemokratiets holdning er.
Man har gjort meget ud af at tale om den lille del, som er kabinepersonalet.
Jeg vil godt sige om den bestemmelse, at der jo er tale om en bestemmelse med et meget snævert anvendelsesområde.
Der er tale om en bestemmelse, som varetager danske interesser.
Der er tale om en bestemmelse, som, hvis den ikke er der, måske kan medføre, at arbejdspladserne går fra Danmark.
I dag skal man forestille sig, at flyene lander ved siden af hinanden, og der er altså stor forskel på vilkårene, om det er et dansk fly, eller om det er et udenlandsk fly.
Bestemmelsen er afgrænset på den måde, at den kun vedrører meget lange flyrejser, fordi der på dansk luftterritorium jo kun er en flyvetid på ganske få minutter.
Fru Astrid Krag var lidt bekymret over flere af forslagene, og jeg håber da, at fru Astrid Krag under udvalgsbehandlingen - eventuelt med spørgsmål, som jeg så kan svare på - vil få sin bekymring bortvejret.
Vi mener, at det er formuleret på en måde, så fru Astrid Krag ikke behøver at være bekymret.
Politianmeldelse og afsigelse af dom mod SAS har været nævnt flere gange.
Jeg vil godt sige, at forslaget, som det er fremsat, jo er fremsat af mig personligt.
Jeg har såmænd af gode grunde ikke haft så meget med forhistorien at gøre, og når der bliver spurgt, om jeg ville have fremsat et lignende forslag om andre, eller om jeg ikke ville, så vil jeg sige, at det jo netop drejer sig om at få det afgrænset så meget, at det netop ikke drejer sig om andre.
Der er nogle, der har spurgt: Hvad så med tog og skib?
Jamen det er jo, fordi det er så få minutter, der er tale om man er i dansk luftrum, at vi overhovedet kunne drømme om at fremsætte det.
Det er klart, at hvilken succes det her lovforslag får - det er jeg helt enig med hr. Morten Østergaard i - jo selvfølgelig har noget at gøre med, hvordan det bliver udmøntet, og jeg kan godt sige til hr. Morten Østergaard, at jeg selv lægger meget vægt på, at vi nu får opfyldt de betingelser, der er stillet, og det vil såmænd ikke være mig ukært, når hr. Morten Østergaard vil sidde på mig hele tiden og kontrollere, om det bliver gjort, som det skal.
Der kan måske blive en lille indkøringsperiode, men som hr. Morten Østergaard også har set, løber tiden på 30 dage selvfølgelig fra den dag, hvor alt materiale er til rådighed.
Jeg har selv formuleret under forligsforhandlingerne, at det skulle være på den måde, fordi det desværre nogle gange kan være lidt svært at få skaffet oplysningerne til veje.
Jeg vil selv gøre en meget stor indsats for folkeoplysning over for arbejdspladserne, således at man er klar over, hvor vigtigt det er med en hurtig sagsbehandling, og at skal oplysningerne være til stede.
Ud fra det, jeg har hørt i dag, kan jeg altså ikke blive bekymret over den bestemmelse, der er sat ind om kabinepersonale, men jeg uddyber naturligvis meget gerne i udvalget gennem svar på spørgsmål eller på anden måde, hvor snæver en anvendelse der skal være, for det skal være en snæver anvendelse.
Det her er ikke en lex SAS.
Det er ikke, fordi de skal have særbehandling.
Det er alene danske interesser, der har drevet mig til at fremsætte det her forslag, og meningen er, at det skal være et meget, meget snævert anvendelsesområde.